als_Latn dik_Latn sag_Latn
Qeveria e Kosovës ende nuk ka vendosur, se kur do ta riprocedojë marrëveshjen për Demarkacionin e kufirit me Malin e zi në Kuvend. Pozita e opozita po vazhdojnë të kenë qëndrime të njëjta. Pas kthimit nga Franca, Kryetari i Aleancës për Ardhmërinë e Kosovës Ramush Haradinaj, vetëm sa e ka forcuar qëndrimin e kësaj partie kundër versionit të aktual të marrëveshjes. Ditë më parë, Haradinaj ka deklaruar se nuk do t`i falin tokë askujt. Në anën tjetër, e ndodhur para mundësisë së zgjedhjeve, Lidhja Demokratike e Kosovës këtyre ditëve ka dalë me një propozim të ri sa i përket marrëveshjes për Demarkacionin e kufirit me Malin e zi. 17 deputetë të LDK-së, po kërkojnë që marrëveshja të ratifikohet tani dhe të njëjtës t`i shtohet një aneks, që lë mundësinë e rishqyrtimit të saj pas një viti.
Mustafa takohet me deputetët propozues
Në një prononcim për gazetën “Bota sot”, Faton Abdullahu, zëdhënës në Qeverinë e Kosovës ka deklaruar se propozimi i deputetëve të LDK-së meriton vëmendjen e Qeverisë. “Propozim i ri i disa deputetëve të Kuvendit të Kosovës i cili sa për shkak të çështjes që merr në shqyrtim, pra atë të demarkacionit, aq edhe për faktin se është bërë nga një numër relevant deputetësh, gjithsesi është konsideruar se meriton vëmendjen e Qeverisë. Është fjala konkretisht për një propozim që ka ardhur nga 17 deputetë të Kuvendit që ka të bëj me disa vërejtje apo thënë ndryshe kërkesa për disa ndryshime që propozohet të bëhen në këtë projektligj para se ai të procedohet”, ka thënë Abdullahu për “Bota sot”. Ai ka theksuar se kryeministri Mustafa po kontakton me deputetët propozues, për të parë se cilat janë mundësitë që procesi i demarkacionit të shtyhet përpara. “Prandaj lidhur me këtë Kryeministri Mustafa këto ditë është në kontakte të vazhdueshme me përfaqësuesit që kanë bërë këtë propozim për të parë, se cilat janë mundësitë që procesi i demarkacionit të shtyhet përpara. Kryeministri Mustafa ka kontakte edhe me faktorët tjerë relevantë ndërkombëtarë rreth kësaj. Krejt kjo me të vetmin qëllim që të bëhet e mundshme që të sigurojmë lëvizjen e lirë për qytetarët tanë dhe t’i përfitojmë të gjitha beneficionet e tjera, të cilat do të determinohen nga kalimi i këtij projektligji”, ka nënvizuar ai. Më tej, Këshilltari i Kryeministrit ka bërë të ditur se këto aktivitete po bëhen edhe në bashkëpunim me partnerin e koalicionit, PDK-në. “Nuk është e tepërt për ta ritheksuar edhe kësaj here se ashtu sikundër deri me tani, krejt ky aktivitet vazhdon të bëhet në bashkëpunim dhe koordinim me partnerin e koalicionit”, është shprehur ai. Mirëpo, Shpejtim Bulliqi, njëri nga deputetët më të zëshëm kundër marrëveshjes në fjalë, ka mohuar të ketë marrë ndonjë propozim, duke theksuar se kur ta marrë propozimin do ta konsultojë me ekspert për të dhënë një qëndrim. “Po për momentin unë nuk kam një dokumentacion të tillë në duar, pasi ta kem do ta analizojmë se bashku me njohësit e fushës se të drejtues ndërkombëtare tek pastaj do jap qëndrimin tim. Se kam idenë pa e parë”, është shprehur Bulliqi.
Përpjekja e deputetëve të LDK -së
Për politologun Mentor Tahiri, kërkesa e grupit të deputetëve të LDK-së, më shumë është një përpjekje që me anë të ratifikimit të demarkacionit, të sigurohet pak më shumë jetëgjatësi për qeverinë aktuale e cila udhëhiqet nga LDK. “Një veprim i mundshëm i PDK-së, kundër kryesimit të qeverisë nga ana e LDK-së, mund të pasojë pikërisht duke gjetur si shkak dështimit e demarkacionit në Kuvend. Megjithatë, demarkacioni është një marrëveshje ndërmjet dy shteteve, çfarëdo ndryshimi në këtë drejtim, do të implikojë një lloj ri-negocimi me Malin e zi. Është e qartë se përpjekja nga deputetët e LDK-së synon një kompromis mes qëndrimeve të tyre dhe parimeve në njërën anë, kurse në anën tjetër një vendim politik për të cilin ata nuk janë krejtësisht të sigurt nëse është i drejtë”, ka thënë Tahiri. Ai po ashtu ka kujtuar se, kur është akorduar çështja e demarkacionit me Mali e zi, LDK ka pas një rol krejtësisht minimal apo edhe nuk kishte rol fare. Në anën tjetër, duke i`u përgjigjur pyetjes së gazetës, nëse lirimi i kreut të AAK-së Ramush Haradinaj ka të bëj me ratifikimin e Demarkacionit, Tahiri ka theksuar se një gjë e tillë mundet edhe të qëndrojë, për shkak se qëndrimet e akterëve politik në vend, janë shpesh produkt i prapaskenave. “Ndërlidhja e lirimit të z.Haradinaj nga gjykata franceze dhe e një ratifikimi eventual të marrëveshjes për demarkacion, hyn në kategorinë e spekulimeve, të cilat gjithsesi kur bëhet fjalët për lojërat e parapolitikës në Kosovë, mund edhe të qëndrojnë. Kjo për faktin se qëndrimet e akterëve politik në vend, janë shpesh produkt i prapaskenave me shumë favore të realizueshme, kurse as vetë opinioni më nuk befasohet nga këto veprime”, ka thënë ai.
Mazhoranca ka dështuar me Demarkacionit
Ndërkaq, analisti Albrim Badallaj, ka deklaruar se kalimi apo jo i Demarkacionit nuk ka të bëjë me lirimin e Ramush Haradinajt, meqë janë partitë e shumicës, ato që po dështojnë t'i kenë numrat, duke pasur në gjirin e tyre deputetë të "padëgjueshëm". “Unë nuk besoj në ato aludime, që jepen nga njerëz të caktuar, se lirimi i Haradinajt është bërë duke e kushtëzuar atë, që partia e tij ta votojë Demarkacionin, meqë fillimisht ne duhet besojmë se Drejtësia Evropiane vepron konform standardeve ligjore euro-demokratike, e së dyti z.Haradinaj, ne e njohim si person i cili nuk shkel mbi parimet e tij, meqë ato vota që i posedon, i ka në sajë të kësaj këmbngulësie, qoftë edhe kur ka qenë i pari i ekzekutivit. Besoj që aludimet e tilla janë të ulëta dhe tendencioze, meqë Haradinaj e ka dhënë "testin" për luftën e tij, në Gjykatën e Hagës, kështu që nuk mundet një Gjykatë e rangut më të ulët se ajo e Hagës, siç ishte rasti në Francë, ta kontestojë vendimin e asaj Gjykate, e aq më tepër t'a kontestoj luftën e pastër dhe çlirimtare të Haradinajt, me shokë”, ka thënë Badallaj. Nga ana tjetër, sipas tij shtimi i një aneksi, në draftin për miratim të Demarkacionit, i cili e parasheh që marrëveshja e tanishme të rishikohet, është një iniciative e qëlluar e cila synon, pos liberalizimit të vizave, edhe mos-shkuarjen në zgjedhje të parakohshme. “Një marrëveshje e tillë, do të zhbllokonte polarizimin brenda për brenda mazhorancës dhe më gjerë, e po ashtu do hapte një kapitull të ri për Kosovën, atë të liberalizimit të vizave, të premtuar nga miqtë evropiane, në rast të ratifikimit të marrëveshjes se Demarkacionit me Malin e Zi. Kësi lloj zgjidhje është dashur të sjellin liderët e ekzekutivit, por, ata më tepër janë marrë me lojë fjalësh dhe me akuza kundrejt deputetëve të "pa dëgjueshëm", madje duke i kërcënuar, se nuk do i fusin në listat zgjedhore për deputetë, zgjedhjet e ardhshme”, ka thënë ai. Për Badallajn, kjo nismë e disa deputetëve është e qëlluar, në momentin e duhur dhe e cila sipas gjasave, do të jetë çelësi i vazhdimit të këtij koalicioni qeverisës deri në afatin e paraparë kushtetues.
als_Latn als_Latn als_Latn als_Latn als_Latn als_Latn als_Latn